ועדת החוקה, חוק ומשפט, כנסת 15, פרוטוקול מספר 235, 2000-12-13 09:30

אמנון רובינשטיין: אני פותח את הישיבה השנייה של ועדת החוקה, חוק ומשפט.

אמנון רובינשטיין: הנושא: הצעת חוק הבחירות (דרכי תעמולה) (תיקון - דרכי תעמולה), של קבוצת חברי כנסת.

אמנון רובינשטיין: אישור לקריאה ראשונה.

אמנון רובינשטיין: יהודית נאות, בבקשה.

יהודית נאות: בפעם שעברה סיימנו לדון בסעיפים נוספים, ולא דנו עד הסוף.

יהודית נאות: יש כמה נושאים רלוונטיים.

יהודית נאות: לגבי מודעות, המטרה שלי היתה להתיר מודעות על בית פרטי - יש גזרה שציבור איננו עומד בה - ולכן שיהיה מותר לשים את האות "ב" בחזית ביתו של פעיל מפד"ל, למשל.

יהודית נאות: הדבר השני, המטרה של ההצעות כאן היא, שכל מודעה שתפורסם תדע מי פרסם אותה, שלא יופיע רק מה שכתוב היום - שם בית הדפוס - שיהיה כתוב גם שם המפלגה, המועמד, או בבחירות מיוחדות, שאנחנו מתאימים להן הכול, מי רשימת המועמדים וכיוצא באלה.

יהודית נאות: הצעתי, למרות שזה לא מופיע בנוסח הסופי, שאת תעמולת הבחירות שמופיעה על הבית הפרטי או על בניין של מפלגות, שתוך ארבעה ימים יסירו אותה.

יהודית נאות: יש לי תמיד הרגשה שחודשיים, שלושה אחרי הבחירות אני נוסעת בשדה רפש.

יהודית נאות: זה היה בהצעה שלי, זה לא נוסח על-ידי משרד המשפטים.

יהודית נאות: בזמנו הזמנו את משרד התחבורה כדי להתאים את המדבקות ואת כל הדברים, שיהיו בהתאם לחוקי התעבורה, והם לא אמרו את דברם.

סיגל קוגוט: כבר גמרנו את זה.

סיגל קוגוט: ביטלנו את סעיף 9(א).

יהודית נאות: נכון, זה ייתר את הדיון אתם.

אמנון רובינשטיין: יש שתי הצעות חוק, של אברהם פורז ושלי.

יהודית נאות: זה משהו אחר, זה דרכי הגברת האכיפה.

סיגל קוגוט: הכנסנו את זה פה.

יהודית נאות: לא, את אומרת לאיזה חוקים זה רלוונטי.

אמנון רובינשטיין: ליושב-ראש ועדת הבחירות המרכזית יש סמכות לצוות לנקות.

דורית ואג: זה הועבר לאהוד שיל"ת, ואהוד שיל"ת אמר שהוא עובד על נוסח.

אמנון רובינשטיין: אנחנו נדבר רק על ההצעה של יהודית נאות.

יהודית נאות: הצעתי שלא תהיה תעמולת בחירות באמצעות שימוש בשלטים העשויים מחומר פלסטי בלתי-מתכלה, על זה צריך יהיה לקיים דיון, ולכן הוזמנו המומחים של איכות הסביבה.

יהודית נאות: אני יודעת מה רציתי, אבל כנראה שניסחתי בחובבנות.

שאול יהלום: על מה אנחנו דנים?

אמנון רובינשטיין: על הנוסח של משרד המשפטים.

שאול יהלום: אני מבין שלא דנים על הפלסטיק היום.

סיגל קוגוט: זה לא כתוב בנוסח, כי אנחנו לא ניסחנו.

אמנון רובינשטיין: נשמע את הנציגים שהוזמנו.

אמנון רובינשטיין: לנציג מע"צ יש מה להעיר על ההצעה?

מליק לאופולד: אנחנו מבקשים לגרום לכך שיאכפו את החוק.

אמנון רובינשטיין: זה סעיף שאנחנו לא דנים בו היום.

יהודית נאות: הסעיפים שנכללו כאן זה להתאים את ההוראות של החוק הזה להוראות חוקים קיימים, להוסיף על כל דין ולא לגרוע.

יהודית נאות: בנושא הגברת אכיפה, מבחינת הסמכויות של היושב-ראש, יש הצעת חוק שנדון בה להטיל קנסות ולחלט כספים וכן הלאה, וזה לא פה.

סיגל קוגוט: זה כן כאן.

סיגל קוגוט: דיברנו עם השופט חשין וזה כאן.

אמנון רובינשטיין: המשרד לאיכות הסביבה, מה ההערות שלכם?

רות רוטנברג: ראינו את הנוסח רק לפני חמש דקות.

דורית ואג: הנוסח הגיע אל שולחננו אתמול בערב.

רות רוטנברג: אל תתנצלי, אני יודעת שעובדים קשה.

רות רוטנברג: אני רק קובעת עובדה, שתביאו אותה בחשבון.

רות רוטנברג: על פניו, הסעיף המוצע פה, סעיף 1(ב), משנה את המצב הקיים, הוא מתיר להציב מודעות בחזית של דירת מגורים, שזה שינוי למצב הקיים.

רות רוטנברג: דרך אגב, צריך לכתוב בלשון יחיד - או משרד או מועדון.

רות רוטנברג: נראה לנו שההסדר הזה לא שלם.

רות רוטנברג: חוק שמירת הניקיון וחוק העונשין מדברים גם על הדבקת מודעות על מקרקעי הזולת.

רות רוטנברג: מדביקי המודעות לא תולים את האות ההיא או האחרת רק על המרפסת שלהם.

אמנון רובינשטיין: היא מדברת רק על זה.

רות רוטנברג: אין הסדר בדברים אחרים?

אמנון רובינשטיין: היא אמרה שההסדר בדברים אחרים יהיה בישיבה מיוחדת של הוועדה, בחוק שהיא תיזום.

סיגל קוגוט: יש שמירת דינים.

רות רוטנברג: יש פה קצת בלבול, כי בסעיף הזה יש למעשה שמירת דינים לחוק הדרכים (שילוט), אז אולי כדאי להשאיר שמירת דינים כללית.

אמנון רובינשטיין: יש עוד מישהו שיש לו הערות?

אמנון רובינשטיין: לא.

שאול יהלום: האם הנוסח הזה שכתוב בו "מפלגה או רשימת מועמדים" הוא נוסח שאם מחר יהיו בחירות מיוחדות לראש ממשלה הוא יחול?

סיגל קוגוט: ראש הממשלה מוצע על-ידי סיעה, הוא לא רץ לבד.

סיגל קוגוט: רק בבחירות מיוחדות לראש עיר הוא רץ לבד.

שאול יהלום: מה ההגדרה של חזית בחוק?

יהודית נאות: הצד שפונה לציבור.

שאול יהלום: אם אדם תולה שלט על הגג, זה נחשב בחזית?

אמנון רובינשטיין: זה דירת מגורים, זה לא כאן.

שאול יהלום: אני שאלתי לגבי המילה "חזית", מה זה חזית מבחינה משפטית.

אמנון רובינשטיין: פונה לרחוב הראשי.

שאול יהלום: ואם זה פונה לרחוב הצדדי?

אמנון רובינשטיין: צריך לסמוך גם על ההגיון.

שאול יהלום: צריך לכתוב על קיר חיצוני של דירת מגורים.

אמנון רובינשטיין: בסדר.

אמנון רובינשטיין: אני עובר לדון סעיף-סעיף.

סיגל קוגוט: סעיף 10(א), זה מה שאמרה חברת הכנסת נאות לגבי אי-עילום שם.

סיגל קוגוט: היום כתוב "המודעה תישא את שמו ומענו של המדפיס שהדפיס אותה ושל האדם האחראי להזמנתה".

סיגל קוגוט: אנחנו מוסיפים לזה את פסקה 1(א)(1).

סיגל קוגוט: (קוראת סעיף 1(א)(1) להצעת חוק הבחירות (דרכי תעמולה) (תיקון), התשס"א-2000 - נוסח משרד המשפטים לוועדה, מתאריך 12 בדצמבר 2000)

שאול יהלום: על מה זה מדבר?

סיגל קוגוט: אנחנו לא מדברים עכשיו על מודעה בדירת מגורים, מדברים על מודעה שנתלית על לוחות מודעות ברחוב, שהיא לא תטעה את הציבור, שהיא לא תהיה בעילום שם.

שאול יהלום: אם אני שם מודעה עם האות "ב" על לוחות מודעות, אני צריך לעשות את כל הדברים האלה?

סיגל קוגוט: אתה צריך לכתוב "מטעם המפד"ל".

שאול יהלום: אני מציע שלא.

שאול יהלום: כל אחד יודע, למה צריך להקשות?

שאול יהלום: כל אחד יודע שאם יהיה מר"צ או "ב" או אמ"ת, אז זה מטעם המפלגה.

אמנון רובינשטיין: נכתוב "אלא אם כן ברור מתוכן המודעה".

סיגל קוגוט: למשל, כתוב "אזרחים מימין ומשמאל".

שאול יהלום: אזרחים מימין ומשמאל צריך, אבל אות לא צריך.

שאול יהלום: למה צריך אות רשמית שאני רשום בה אצל רשם המפלגות?

אמנון רובינשטיין: נכתוב "אלא אם כן המודעה נושאת את שם הרשימה".

שאול יהלום: ותוסיף "או סימנה".

יעל דיין: בעבר היה מצב שהאות הספיקה.

יעל דיין: היום גם בקלפי, כאשר אנחנו מוציאים אות, חייב להיות כתוב.

יעל דיין: אין "ב" לבד בקלפי, כתוב "ב" ולמטה "המפד"ל" או "המפלגה הדתית לאומית".

אמנון רובינשטיין: אני רוצה להצביע על זה כעת.

אמנון רובינשטיין: אני מציע שייכתב במפורש "למעט מודעות עם שם וכינוי המפלגה או מועמד".

שאול יהלום: או סימנה.

אמנון רובינשטיין: וסימנה.

שאול יהלום: אם במודעה כתוב רק "ב", אני פטור, כל אחד יודע, אם כתוב מר"צ זה ברור.

יעל דיין: תשאל את הילדים שלי מה זה "ב"?

שאול יהלום: לא באים כדי להצביע, באים כדי לתפוס את האשמים.

שאול יהלום: הפקחים יודעים מה זה "ב".

רות רוטנברג: אלה שאשמים לא כותבים כלום.

אמנון רובינשטיין: רבותי, אתם רוצים להתקדם?

אמנון רובינשטיין: סיגל קוגוט תקראי את התיקון.

סיגל קוגוט: בסיפה, אחרי "תישא המודעה את שם אותה סיעה, רשימת מועמדים, מועמד או גוף כאמור" נוסיף "או אות וכינוי של רשימת מועמדים".

אמנון רובינשטיין: שאול יהלום אומר: אות או כינוי.

אילת פישמן: "אות ו/או כינוי".

בועז פרסלר: אין דבר כזה "ו/או".

סיגל קוגוט: "אות או כינוי של רשימת המועמדים".

אמנון רובינשטיין: מי בעד סעיף 1(א)(1) המוצע?

אמנון רובינשטיין: בעד הסעיף - 4 נגד - אין נמנעים - אין אושר סעיף 1(א)(1) המוצע להצעת חוק הבחירות (דרכי תעמולה) (תיקון), התשס"א-2000

אמנון רובינשטיין: התיקון אושר פה אחד.

אמנון רובינשטיין: אנחנו עוברים לפסקה (2).

סיגל קוגוט: היום כתוב בפסקה (4) ש"המודעה לא תודבק אלא על לוחות שייעדה רשות מקומית דרך קבע להדבקת מודעות, או על משרדיה או מועדוניה של המפלגה או של רשימת המועמדים".

סיגל קוגוט: פסקה (4) נועדה לדון בלוחות מודעות בחוץ.

סיגל קוגוט: אנחנו משאירים כך, ומוחקים את הסיפה, ואנחנו נעביר לסעיף המתיר שאנחנו מציעים, סעיף קטן (א1).

אמנון רובינשטיין: מי בעד סעיף 1(א)(2) המוצע?

אמנון רובינשטיין: בעד הסעיף - 4 נגד - אין נמנעים - אין אושר סעיף 1(א)(2) המוצע להצעת חוק הבחירות (דרכי תעמולה) (תיקון), התשס"א-‏2000

אמנון רובינשטיין: סעיף 1(א)(2) אושר.

אמנון רובינשטיין: אנחנו עוברים לסעיף קטן (ב)(א1)(1).

סיגל קוגוט: (קוראת סעיף 1(ב)(א1)(1) ו-(2) להצעת חוק הבחירות (דרכי תעמולה) (תיקון), התשס"א-2000 - נוסח משרד המשפטים לוועדה, מתאריך 12 בדצמבר 2000)

אמנון רובינשטיין: במקום "בחזית", תכתבו "על קיר חיצוני".

רות רוטנברג: קיר זה לא טוב, כי יש מרפסות וכן הלאה.

סיגל קוגוט: במקום "חזית" נכתוב "על גבי דירת מגורים".

סיגל קוגוט: בסעיף קטן (2) הכוונה היא להתיר מרפסות וכן הלאה.

אמנון רובינשטיין: זה ברור, זה מצלם את המצב הקיים היום.

שאול יהלום: החוק הזה חל על בחירות לכנסת וגם על רשויות מקומיות?

סיגל קוגוט: גם על בחירות חוזרות וגם על בחירות מיוחדות.

שאול יהלום: אנחנו נותנים כוח לרשות המקומית, ויכול להיות שרשות מקומית נשלטת על-ידי מפלגה אחת, וראש העיר מסתדר, והוא לא מעונין בתעמולות בחירות, ואז ראש העיר יתקין תקנות דרקוניות, שלא ייתנו למפלגות אחרות להתמודד אתו.

אמנון רובינשטיין: שר הפנים לא יאשר את זה.

סיגל קוגוט: אנחנו מגבילים את שיקול הדעת, אנחנו אומרים: רק "לשם הבטחת בטיחות הציבור ואיכות הסביבה".

שאול יהלום: לשם איכות הסביבה יכול להיות שאסור בכלל על דירות.

סיגל קוגוט: החוק מתיר על דירות.

סיגל קוגוט: היום הכול אסור, ואנחנו מתירים בחוק.

סיגל קוגוט: מה שאפשר להגיד זה: אל תתקין ברזל על המרפסת שייפול על הראש של מישהו, הם לא יכולים להגיד "אל תשים הודעה בכלל", אסור להם.

יהושע שופמן: אם זה אולטרה וירוס זה לא יאושר על-ידי שר הפנים.

אמנון רובינשטיין: זה לא יאושר בבג"ץ.

רות רוטנברג: אפשר להוסיף "מקום או אופן הצגתה"?

אמנון רובינשטיין: לא.

אמנון רובינשטיין: יש חופש ביטוי והאזרח רוצה להזדהות עם מפלגה.

רות רוטנברג: הרשות יכולה להגיד: לא בפארקים.

סיגל קוגוט: אנחנו מדברים על חזית דירת מגורים.

רות רוטנברג: יש בניינים קרובים.

סיגל קוגוט: זה שהבניין מצוי במקרה מול בית הנשיא, והוא לא בסמטה צדדית, זה לא קשור.

אמנון רובינשטיין: רבותי, אחת מהזכויות של אזרח בדמוקרטיה זה להזדהות עם מפלגתו ברכושו הפרטי.

שאול יהלום: למה אני צריך לתת לרשות מקומית לקבוע?

אמנון רובינשטיין: יש לה היום, ואנחנו מגבילים אותה.

סיגל קוגוט: היום יש לה סמכות והיא קבעה חוקי עזר מכוח פקודת העיריות, ואסור לך כלום.

סיגל קוגוט: בחוק הזה אין דבר כזה שאסור כלום, במרפסות מותר, אבל אפשר להגיד: לא מברזל, אפשר להגיד: לא בגודל שישתלשל למרפסת של השכן מלמטה.

יהודית נאות: ממילא, בחוק, סעיף 10(א)(4) אומר שהמודעה לא תודבק אלא על לוחות מודעות שייעדה רשות מקומית, ואת זה לא מחקנו.

אמנון רובינשטיין: הצעת החוק של יהודית נאות מאוד סבירה, כי היא מתירה את המציאות הקיימת היום.

אמנון רובינשטיין: מי בעד סעיף 1(ב)?

אמנון רובינשטיין: בעד סעיף 1(ב) - 5 נגד - אין נמנעים אין אושר סעיף (ב) להצעת חוק הבחירות (דרכי תעמולה) (תיקון), התשס"א-‏2000

אמנון רובינשטיין: הסעיף אושר.

אמנון רובינשטיין: אנחנו עוברים לסעיף קטן (ג).

סיגל קוגוט: יש גם מגבלות על מודעות בעיתונים, שככלל לא נוגעים בהם, אבל מוסיפים את אותה דרישת זהות.

אמנון רובינשטיין: סעיף קטן (ג) עם התיקון, שכאשר המודעה נושאת אות או כינוי, אז היא ממלאת אחר דרישות החוק.

אמנון רובינשטיין: מי בעד?

אמנון רובינשטיין: בעד סעיף 1(ג) - 5 נגד - אין נמנעים - אין אושר סעיף 1(ג), לרבות המלים "כאשר המודעה נושאת אות או כינוי", להצעת חוק הבחירות (דרכי תעמולה) (תיקון), התשס"א-2000

אמנון רובינשטיין: הסעיף אושר פה אחד.

סיגל קוגוט: אנחנו עוברים לסמכויות היושב-ראש.

סיגל קוגוט: לגבי הגברת הכוח לאכוף את הצווים.

סיגל קוגוט: ראשית, סעיף 17 היום, כפי שהוא מנוסח, קובע שהיושב-ראש יכול לתת צו מניעה על עבירות לפי חוק זה.

סיגל קוגוט: סיכמנו עם השופט חשין, שעבירות שדן בהן השופט מצא, קמיעות, למרות שהן בחוק הבחירות ולא בחוק זה, ניתן לו סמכות להוציא גם עליהן צו.

סיגל קוגוט: היום, השופט מצא הוציא עליהן צו, כי הוא פירש שהקמיעות האלה זה גם מהתקנות האסורות על-פי חוק זה, אבל עדיף לכתוב במפורש שהסעיף ההוא, הוא בסמכותו של היושב-ראש.

סיגל קוגוט: (קוראת סעיף 2(א) להצעת חוק הבחירות (דרכי תעמולה) (תיקון), התשס"א-2000 - נוסח משרד המשפטים לוועדה, מתאריך 12 בדצמבר 2000)

שאול יהלום: מדוע אסור לו להוציא צו לכל חוק במדינת ישראל שאדם עובר עליו?

יהודית נאות: כי הסמכויות ניתנו לו רק לפי חוק הבחירות.

סיגל קוגוט: הוא אמר שהוא לא יכול יהיה להשתלט על זה.

יהושע שופמן: אם יש לו סמכות, הוא חייב לדון בכל בקשה על כל סכסוך בין שני פעילים באיזה מקום בארץ.

יהושע שופמן: והוא לא מערכת בתי-משפט, זה אדם אחד.

שאול יהלום: למשל, לגבי סטיקרים, קיבלנו את מה שנקבע לפי חוק התעבורה, ולא הכנסנו סעיף סטיקרים.

שאול יהלום: לא הכנסנו, כי אמרנו שזה מכוסה בחוק התעבורה.

שאול יהלום: אני אבוא מחר בתלונה לשופט ואני אומר לו "יש מכונית מלאה סטיקרים", אז הוא יגיד לי: זה לא לפי סמכותי, משום שזה לא לפי חוק הבחירות, אלא לפי חוק התעבורה.

שאול יהלום: איזה צדק יש בדבר?

שאול יהלום: אני מוכן לתת לו את שיקול הדעת.

שאול יהלום: אני מציע להוציא את החובה ולכתוב "אלא אם כן ימצא לנכון לפי שיקול דעתו".

אמנון רובינשטיין: יש לי הצעה, ואולי נגיש אותה ביחד מטעם הוועדה, שכל נושא האכיפה וסמכויות יושב-ראש הוועדה נידונות שם, לרבות צו לסילוק השחתת פני מקרקעין, שזה דבר חיוני.

אמנון רובינשטיין: אמר לי השופט מצא, וזה לא כלול בחוות הדעת שלו, שזו היתה אחת התקלות הכי רציניות.

אמנון רובינשטיין: אני מציע שנדון בזה אז.

שאול יהלום: נספיק לבחירות האלה?

אמנון רובינשטיין: נספיק.

אמנון רובינשטיין: אמרתי ליושב-ראש הכנסת שאנחנו דנים רק בחוקי בחירות, והוא הבטיח לי שנוכל לכנס את הכנסת על כל דבר אם צריך.

אמנון רובינשטיין: סעיף 2(א) המוצע, מי בעדו?

אמנון רובינשטיין: בעד סעיף 2(א) - 4 נגד - אין נמנעים - אין אושר סעיף 2(א) המוצע להצעת חוק הבחירות (דרכי תעמולה) (תיקון), התשס"א-2000

אמנון רובינשטיין: סעיף 2(א) עבר לקריאה ראשונה.

סיגל קוגוט: סעיף 2(ב) המוצע מדבר על הגברת סמכויות האכיפה.

סיגל קוגוט: היום כתוב בסעיף קטן (ג): "לעניין דיני בזיון בית-המשפט", ולא ברור בדיוק מה זה דיני בזיון בית-המשפט, והשופט מצא פירש שאין לו סמכות להוציא צו לפי פקודת בזיון בית-המשפט, גם ההפניה פה היא לפח"פ, וצריך לתקן את כל הסעיף.

סיגל קוגוט: אנחנו מציעים גם להבהיר את הסעיף וגם לתת לשופט סמכות, וזה היה בתיאום אתו, להוציא צווים לפי פקודת בזיון בית-המשפט, מה שאומר שאם יפרו צו מניעה שלו, הוא יכול יהיה להטיל קנס, ואנחנו מציעים שהקנס הזה יוכל להיות מקוזז מכספי מימון המפלגות.

סיגל קוגוט: (קוראת סעיף 2(ב) להצעת חוק הבחירות (דרכי תעמולה) (תיקון), התשס"א-2000 - נוסח משרד המשפטים לוועדה, מתאריך 12 בדצמבר 2000) בסעיף קטן (3) יבוא "פסקה (2)" ולא "פסקה (3)".

סיגל קוגוט: סעיף קטן (4) זו הפרת הוראה חוקית, זו עבירה פלילית.

אמנון רובינשטיין: האם לא כדאי לכלול את סמכויות האכיפה של שאול יהלום ושלי גם בחוק זה?

סיגל קוגוט: אפשר.

שאול יהלום: אפשר, אבל ניתן לו את כל שיקול הדעת.

יהושע שופמן: מי שיש לו סמכות חייב להתייחס לכל פנייה לשימוש בסמכות, הוא לא יכול להגיע למסקנה אם הוא רוצה או לא רוצה, אלא אם כן מקיימים דיון לפניו.

יהושע שופמן: במצב החוק הקיים, שיש אדם אחד שמוסמך לתת צווים, אין לו משנה, אין לו סגן, יש לו סגן לדברים אחרים, אין לו אפשרות לאכוף את כל חוקי המדינה ולדון בכל סכסוך או בכל בקשה לצו מניעה.

שאול יהלום: אני מדבר רק על לה שיש לו עניין לחוקי הבחירות.

שאול יהלום: אתה אומר שהוא לא יכול בלי דיון, ואני אומר שברור שהוא צריך לזמן את שני הצדדים, אבל יש לו שיקול דעת אם להיכנס לעניין.

סיגל קוגוט: יש לו סמכות, והוא חייב להפעיל אותה.

שאול יהלום: אני רואה מהאווירה שרואים את זה כהישג שאפשר את הקנס לקזז מהמקדמות ומהכספים.

שאול יהלום: כאן מדובר בדברים רטרואקטיביים.

שאול יהלום: כאן מדובר שמפלגה, נניח, טעתה.

שאול יהלום: הרי אתה לא מגביל אותו, יכול להיות מחר שזה ממש יפגע בדמוקרטיה, על-ידי כך שהוא משתק את פעילות המפלגה.

שאול יהלום: יכול להיות מצב שמחר מפלגה מסוימת בטעות, או פעיל שלא קיבל את סמכות המפלגה, יעשה פעולה ללא רשות.

שאול יהלום: לכן הקנס לא צריך להיות מהכספים של מימון מפלגות או המקדמות, כי זה יכול לשתק פעולה של מפלגה, ואנחנו איננו רוצים בזה.

אמנון רובינשטיין: אם אני אוסיף, ובתנאי שזה לא יעלה על 25% מהסכום?

שאול יהלום: זה סביר.

שאול יהלום: יהודית נאות, את מסכימה?

יהודית נאות: אני מסכימה.

אמנון רובינשטיין: אני מצביע על סעיף קטן (ב) עם התוספת שלי.

יהודית נאות: 25% לא מפריעים לי, ובלבד שאם הוא מחליט שיש קנס נוסף, ישלמו אותו אחר כך.

יהודית נאות: יושב כאן האדון שמייצג את מע"צ.

יהודית נאות: אחת הבעיות היא שבעצם כל השילוט הזה וכל לכלוך החוצות הזה - - -

אמנון רובינשטיין: זה הסעיף שלי.

יהודית נאות: אז כבר נכניס את זה.

שאול יהלום: זה לא רק מע"צ, זה גם חוק התעבורה וזה גם חוק מקרקעין.

סיגל קוגוט: חוק התעבורה הוא יאכוף על הציבור?

שאול יהלום: אם הוא מגביל את אזור הראייה, נניח שאני עולה על כל רמזור ומדביק שלט?

אמנון רובינשטיין: אני מצביע על סעיף קטן (ב).

אמנון רובינשטיין: מי בעדו?

אמנון רובינשטיין: בעד סעיף קטן (ב) - 4 נגד - אין נמנעים - אין אושר סעיף קטן (ב), לרבות הגבלה של עד 25% מכספי מימון, להצעת חוק הבחירות (דרכי תעמולה) (תיקון), התשס"א-2000

אמנון רובינשטיין: מי בעד סעיף 3, עניין שמירת הדינים?

אמנון רובינשטיין: בעד סעיף 3 - 4 נגד - אין נמנעים - אין אושר סעיף 3 להצעת חוק הבחירות (דרכי תעמולה) (תיקון), התשס"א-2000

אמנון רובינשטיין: כל הצעת החוק עברה לקריאה ראשונה.

אמנון רובינשטיין: יש כאן שתי הצעות:

אמנון רובינשטיין: הצעה אחת היא של שאול יהלום, שליושב-ראש ועדת הבחירות המרכזית תהיה סמכות לדון בכל החוקים, אבל לגבי אלה שלא מפורטים בחוק הזה יהיו סמכות רשות ולא סמכות חובה, ובתנאי שכל זה קשור לקיום הוגן של דיני הבחירות.

אמנון רובינשטיין: הצעה שנייה היא שלי, שליושב-ראש ועדת הבחירות המרכזית, לאחר תום הבחירות, תהיה סמכות לצוות על כל מפלגה לנקות את כל מה שהשחיתה, השחתת פני מקרקעין, ואם היא לא קיימה את זה, לעשות זאת על חשבונה.

רות רוטנברג: אני מבקשת, אם אתם מוכנים לדון בהקשר הזה גם בסעיף 17, וזה העונשים.

רות רוטנברג: העונש שקבוע היום הוא 9,600 ש"ח קנס מרבי, ובחוק הניקיון - 150,000 ש"ח ובחוק הדרכים (שילוט) - 75,000 ש"ח, וכשמדובר בתאגיד זה כפל הקנס.

רות רוטנברג: אנחנו מדברים פה בסכום מגוחך בלשון המעטה.

שאול יהלום: 9,600 ש"ח אפשר להטיל על כל מודעה.

רות רוטנברג: לא, זה קנס מרבי שבית-המשפט יכול להטיל.

שאול יהלום: נניח שיש לי 100 מודעות, השופט יכול לראות את זה כ-100 תלונות.

רות רוטנברג: על "קווי-זהב" שהדביקו הרבה מודעות, הטיל בית-המשפט קנס של 150,000 ש"ח.

סיגל קוגוט: זו עבירה פלילית, ורק בית-המשפט יכול להטיל קנס.

סיגל קוגוט: היא לא מציעה לתקן ליושב-ראש ועדת הבחירות.

אמנון רובינשטיין: לא מעמידים לדין בלאו הכי.

אמנון רובינשטיין: לא העמדתם לדין בבחירות האחרונות שום מפלגה.

אמנון רובינשטיין: יש שלוש הצעות.

אמנון רובינשטיין: גברת אדרי, בבקשה.

תמי אדרי: השאלה שלי היא לגבי ההצעה לתת לשופט סמכות לדון בכל עבירה בכל מיני חוקים.

תמי אדרי: בבחירות הקודמות היו 50 צווי מניעה לפי חוק הבחירות שקיים, יכול להיות שעכשיו יתחילו לפנות אליו בכל דבר.

תמי אדרי: אני לא יודעת במה מדובר, אבל זה יכול להטיל עומס בלתי-אפשרי.

יהושע שופמן: אני רוצה להבהיר שכל בקשה לצו מניעה זה דיון משפטי, זה הזמנה, זה עדויות, זה ראיות.

יהושע שופמן: היו בבחירות האחרונות כ-50 צווי מניעה.

אילת פישמן: ברשויות מקומיות יש מאות צווי מניעה.

יהושע שופמן: ליושב-ראש ועדת הבחירות המרכזית יש תפקידים אחרים תוך כדי מערכת הבחירות.

יהושע שופמן: זה שנותנים שיקול דעת זה פשיטא שיש שיקול דעת אם הוא רשאי.

יהושע שופמן: אם יש לו סמכות, הוא חייב לקיים דיון מקדמי, וזה מכניס אותו לכל האכיפה של דיני התעבורה.

שאול יהלום: הוא לא חייב לקיים דיון, רק אם הוא עוסק בזה.

שאול יהלום: הוא לא חייב, על כל מכתב שהוא מקבל, לקיים דיון.

שאול יהלום: המזכירה תגיד "זה שטויות", אז הוא לא יקיים דיון.

שאול יהלום: אנחנו בעצמנו בחוק לא כותבים חלק מהדברים, כי אנחנו אומרים: אלא אם כן זה אסור.

שאול יהלום: אתה בעצמך אומר: אני לא חייב לחוקק את כל החוקים בחוק הבחירות, כי יש החוקים קיימים, ואתה אפילו מציין את זה לפעמים.

שאול יהלום: לכן אתה חייב לתת לשופט את הסמכות, כי זה אותו מכלול, אלא אם כן תחליט להעתיק את כל הדברים שאתה חושב שקשורים.

אמנון רובינשטיין: למה אתה מתנגד שנקבל תשובה של השופט חשין?

שאול יהלום: חבל על הזמן.

יהודית נאות: כל מה שיש בחוק שילוט ובחוק ניקיון לימים רגילים, כרגע זה לא מעניין.

יהודית נאות: אני בדעתו של חבר הכנסת יהלום.

יהודית נאות: לא יכול להיות שאנחנו מתעסקים בפיצ'יפקעס, כן מודעה כזאת, לא מודעה כזאת, ולגבי כל הלכלוך שמע"צ אחר כך צריך לנקות ברחובות בגלל תעמולת בחירות, לא נכלול את האפשרות להוציא צו מניעה.

יהודית נאות: בצו מניעה השופט תמיד מקיים דיון.

יהודית נאות: כל השאלה היא אם הוא יכול לתת את צו המניעה בהסתמך גם על חוק הדרכים (שילוט).

יהודית נאות: אני סומכת על שופט עליון שהוא מכיר גם את חוק הדרכים (שילוט).

אמנון רובינשטיין: ההצעה שלי היא לקבל את ההצעה של שאול יהלום, שנתמכת על-ידי יהודית נאות, ולכתוב דבר שיבהיר שהשופט לא חייב לקיים דיון מקדמי.

סיגל קוגוט: ודאי שהשופט יכול להוציא צו אם מטנפים את הארץ, כי כאן כתוב שמודעה יכולה להיתלות רק במגבלות שכתבנו.

סיגל קוגוט: ברגע שמודעה לא נתלית לפי המגבלות, או על לוח-מודעות רשמי של הרשות, או במרפסת כמו שהיתרנו, מותר לו להוציא צו מניעה.

סיגל קוגוט: זה החוק היום.

אמנון רובינשטיין: אולי זה החוק היום, אבל לא היה מקרה אחד ששופט הוציא צו מניעה.

סיגל קוגוט: כל הזמן הם מוציאים צווי מניעה.

סיגל קוגוט: לא מקיימים את הצווים שלהם.

סיגל קוגוט: השופט מצא אמר:

סיגל קוגוט: אף אחד לא מקיים את הצווים שלי, אז אני אפסיק להוציא אותם.

סיגל קוגוט: עכשיו אנחנו נותנים לו סמכויות אכיפה.

תמי אדרי: השופט הוא לא חוקר, הוא מיוזמתו לא עושה כלום.

תמי אדרי: אם לא תבוא אף תלונה, כל הארץ תהיה מטונפת.

תמי אדרי: אם אף אחד לא יתלונן, לא יתקיים דיון אחד.

תמי אדרי: מה קורה בפועל?

תמי אדרי: וזה בעיקר ברשויות המקומיות.

תמי אדרי: למישהו אחד פתאום מתחשק להתלונן, הוא מתלונן, והשופט חייב לפחות לבקש תגובה, ואז התגובה אומרת: הוא לא בא בידיים נקיות.

תמי אדרי: ואז, זה מביא 80,000 תמונות, וההוא מביא 80,000 תמונות.

אמנון רובינשטיין: זה מחזק את העמדה של שאול יהלום.

תמי אדרי: אתה אומר שהשופטים לא נהגו להוציא צווי מניעה.

תמי אדרי: השופטים כן נהגו, רק שלא תמיד הגיעו תלונות.

תמי אדרי: אבל בכל תלונה שהגיעה, טיפלו.

תמי אדרי: בבחירות לרשויות המקומיות כמעט רוב התלונות היו על הדברים האלה.

אמנון רובינשטיין: מציע שאול יהלום לתת סמכות של שיקול דעת ליושב-ראש ועדת הבחירות המרכזית לדון בנושאי בחירות, אבל לא רק לפי החוקים המצוינים.

יהושע שופמן: המשמעות היא כל דבר שקורה בכל מקום בארץ, שיש עליו עבירה בחוק העונשין או בכל דין אחר, שיש לו נגיעה לבחירות.

יהודית נאות: צודק, לא חשבנו על זה.

שאול יהלום: אם אני, כמועמד לראש הממשלה, שוכר חבורת בריונים ממודיעין אזרחי - לא תקיפה של השכן שלי - והם הולכים לכל אסיפה של המועמד השני, מה עושים?

אמנון רובינשטיין: יש משטרה.

שאול יהלום: השופט אחראי לבחירות הוגנות, ולא צריך להגביל את סמכויותיו.

תמי אדרי: השופט מוציא צו מניעה לאחור.

תמי אדרי: הוא יוציא צו מניעה שאני לא ארביץ, ומחר אהוד שיל"ת ילך להרביץ.

תמי אדרי: מחרתיים הוא יוציא צו מניעה שאהוד שיל"ת לא ירביץ, והגברת נאות תבוא להרביץ.

שאול יהלום: למה על שלטים כן?

תמי אדרי: על שלטים מפלגה אחראית והיא עשתה זאת, אז אפשר לאכוף עליה להוריד.

תמי אדרי: אבל לא לגבי אנשים שרוצים להרביץ.

שאול יהלום: עם כל הכבוד, את סותרת את יהושע שופמן, כי את אומרת שהשופט לא ידון כי הוא דן על העבר, שמישהו הרביץ.

תמי אדרי: השופט ידון, אבל הוצאת מניעה היא על ההמשך.

שאול יהלום: אמרנו בשיקול דעת הנוגע לבחירות, אז אפשר לכתוב "שיש בהם בחירות הוגנות".

אמנון רובינשטיין: אנחנו צריכים נוסח.

יהודית נאות: שאול יהלום, רק לגבי שילוט.

אמנון רובינשטיין: נכתוב "רק בכל הנוגע לתעמולת בחירות", הרי זה חוק תעמולה.

יהודית נאות: השופט יוכל להוציא צו בהסתמך על חוקים אחרים, בקשר לתעמולת בחירות.

סיגל קוגוט: זה יכול להיות גם תוכן של תעמולה, הסתה וכן הלאה.

שאול יהלום: טוב מאוד.

סיגל קוגוט: צריך להחליט על עבירה מסוימת, ואותה להכניס, אבל לא באופן כללי.

שאול יהלום: אם מחר מפלגה מוציאה מודעות הסתה, אני רוצה שתהיה סמכות לפעול נגד ההסתה.

סיגל קוגוט: צריך למצוא את העבירה בחוק העונשין ולהגיד שיש לו צו.

אמנון רובינשטיין: יש הצעה של שאול יהלום, שהצטרפה אליה יהודית נאות, ואנחנו מבקשים מכם לנסח סמכות רשות של יושב-ראש ועדת הבחירות המרכזית בכל הנוגע לדרכי תעמולה, גם כאשר הסעיפים לא מוזכרים בחוק.

אמנון רובינשטיין: אם יהיה נוסח, אני אכנס את הוועדה עוד היום.

דורית ואג: נעביר לקריאה ראשונה בלי ההצעה הזאת, וההצעה הזאת לא תיחשב לנושא חדש אחרי הקריאה הראשונה.

יהודית נאות: תהיי לי ברוכה.

סיגל קוגוט: נכין וננסח לקראת הקריאה השנייה.

אמנון רובינשטיין: הוחלט שלאחר הקריאה הראשונה נוסיף סעיף, שלא ייחשב כנושא חדש, בעניין סמכות רשות של יושב-ראש ועדת הבחירות המרכזית לתת צווי מניעה בכל הנוגע לדרכי תעמולה, ואולי מוגבל רק לתקופת הבחירות עצמה, גם כאשר הסעיף בחוק שעליו עוברים לא מנוי בחוק הבחירות (דרכי תעמולה).

אמנון רובינשטיין: משרד המשפטים ינסח ויביא לנו, לקראת הקריאה השנייה והשלישית, את הסעיף הזה.

אמנון רובינשטיין: הדבר השני שאני מעלה, זה העלאת הקנס.

יהושע שופמן: זה רק עלה הרגע, אני לא יכול להתייחס.

אמנון רובינשטיין: לבקשת המשרד לאיכות הסביבה, הוועדה תדון לקראת הקריאה השנייה והשלישית בהגדרת הקנס, לאחר שתקבל את עמדת משרד המשפטים, והדבר לא ייחשב כנושא חדש.

אמנון רובינשטיין: הוועדה מחליטה שבנושא סמכותו של יושב-ראש ועדת הבחירות המרכזית לצוות לאחר הבחירות על ניקוי השחתת פני מקרקעין.

בועז פרסלר: ניקוי ושיקום.

אמנון רובינשטיין: הוועדה תדון בזה לאחר הקריאה הראשונה, וזה לא ייחשב כנושא חדש.

אמנון רובינשטיין: מי בעד שלוש ההחלטות האלה?

אמנון רובינשטיין: שלושה בעד.

אמנון רובינשטיין: שלוש ההצעות התקבלו.

שאול יהלום: האם עדיין יש בחוק הגבלה על גודל השילוט?

רות רוטנברג: לפי חוק הדרכים (שילוט) יש תקנות שקובעות גודל, צורה וכן הלאה.

אמנון רובינשטיין: זה בטיחות.

רות רוטנברג: לא, שלטים שרואים אותם בצדי דרכים בין-עירוניות, זה לא בתוך העיר.

שאול יהלום: מה לגבי אותם שלטי ענק שאנחנו רואים בקיבוצים?

אמנון רובינשטיין: הם עבירה על החוק.

רות רוטנברג: אם הם נראים לעין מדרך בין-עירונית.

שאול יהלום: אני לא בעד התנועה הקיבוצית, אבל צריך למצוא לזה סידור, משום שאנחנו רואים בחירות אחרי בחירות שעוברים על החוק הזה, ואין פוצה פה ומצפצף.

אמנון רובינשטיין: גם על זה נדון.

אמנון רובינשטיין: אני מוסיף נושא רביעי לעניינים שעליהם תדון הוועדה.

אמנון רובינשטיין: הנושא הוא עבירות על חוק הדרכים (שילוט) בתקופת הבחירות, בנושא הגודל.

אמנון רובינשטיין: אני מבקש מאנשי מע"צ להכין לי עמדה בנושא הזה.

אמנון רובינשטיין: אם תעבור ההצעה שלי שיושב-ראש ועדת הבחירות המרכזית יכול לצוות על סילוקם אחרי הבחירות, והוא יכול יהיה לעשות זאת על חשבונם, הבעיה תקטן.

שאול יהלום: הם לבד לוקחים את הטרקטורים.

אמנון רובינשטיין: אני אראה לך שרידים של תעמולת בחירות גם היום.

רות רוטנברג: בכפוף לכך שיהיה כמו היום בחוק הדרכים (שילוט) ובחוק הניקיון כפל קנס, אחרת הם יהפכו לקבלנים של ניקיון של המפלגות.

אמנון רובינשטיין: תודה רבה.

אמנון רובינשטיין: הישיבה נעולה.